**Informatīvais ziņojums**

**“Par turpmāko rīcību Baltijas jūrā nogremdēto ķīmisko ieroču jautājumā”**

Ņemot vērā vairāku Baltijas jūras reģiona valstu iniciatīvas dažādos starptautiskos formātos ar mērķi aktualizēt un meklēt risinājumus Baltijas jūrā nogremdēto ķīmisko ieroču jautājumā, un, lai argumentēti piedalītos starptautiskās un divpusējās diskusijās, Ārlietu ministrija saskatīja nepieciešamību izstrādāt vienotu Latvijas nostāju. Mērķa sasniegšanai Ārlietu ministrija sarīkoja trīs starpresoru ekspertu sanāksmes, kurās nav izdevies viennozīmīgi secināt, ka Baltijas jūrā nogremdētie ķīmiskie ieroči atrodas Latvijas teritoriālajos ūdeņos. Tāpat tika secināts, ka trūkst informācijas, lai izdarītu secinājumus par iespējamo apdraudējumu videi.

Vienlaikus jāņem vērā, ka Helsinku konvencijas par Baltijas jūras reģiona jūras vides aizsardzību izpildu organizācijas jeb Helsinku komisijas (turpmāk – HELCOM) *ad-hoc* ekspertu grupas MUNI 2013. gada ziņojumā secināts, ka Baltijas jūrā nogremdētas 40,000 metriskās tonnas ķīmisko ieroču. Tāpat HELCOM MUNI ziņojumā ir ietverta informācija, ka vienas no zināmajām teritorijām, kurā ir nogremdēti ķīmiskie ieroči, daļa atrodas Latvijas ekskluzīvajā ekonomiskajā zonā, kā arī periodiskitiek reģistrēti gadījumi, kad pludmalē uz dienvidiem no Liepājas tiek izskaloti baltā fosfora (munīcijas sastāvdaļas) gabaliņi.

HELCOM MUNI *ad-hoc* ekspertu grupas mērķis bija pārskatīt un atjaunot 1994. gadā HELCOM izstrādāto ziņojumu par Baltijas jūrā nogremdētajām ķīmiskajām kaujas vielām (“HELCOM CHEMU” ziņojums), kas bija pirmais plašākais starptautiskais ziņojums par tematu. HELCOM MUNI atjaunotais ziņojums publicēts 2013. gadā. HELCOM MUNI ekspertu grupā ticis arī secināts, ka būtībā jebkura jūrā nogremdēta munīcija potenciāli apdraud jūras vidi, kā arī var radīt apdraudējumu piekrastes valstīs.

HELCOM MUNI ziņojums bija nozīmīgs solis, lai reģionālā līmenī īstenotu ANO Ģenerālās asamblejas 65. sesijas rezolūcijā A/RES/65/149 par pasākumiem, lai apzinātu un izvērtētu jūrā nogremdēto ķīmisko ieroču ietekmi uz vidi (“*Cooperative measures to assess and increase awareness of environment effects related to waste originating from chemical munitions dumped at sea”*)(2010. gads), noteikto. Rezolūcija aicina valstis ne vien apzināties un veicināt sapratni par jūrā nogremdētu ķīmisko ieroču ietekmi uz vidi, bet arī aktīvi iesaistīties jautājuma risināšanā, apkopojot informāciju, veicot monitoringu un risku novērtēšanu, reaģējot uz negadījumiem.

Nacionālā līmenī Helsinku konvencijas pieņemtas un apstiprinātas ar 1994. gada
3. marta likumu “Par 1974. gada un 1992. gada Helsinku konvencijām par Baltijas jūras reģiona jūras vides aizsardzību.” Latviju Helsinku komisijā un komisijas darba grupās pārstāv Vides aizsardzības un reģionālās attīstības ministrija (turpmāk – VARAM).

Ņemot vērā jautājumu aktualitāti, šajā informatīvajā ziņojumā tiek izklāstīts līdz šim paveiktais, kā arī Ārlietu ministrijas priekšlikums turpmākajai rīcībai Baltijas jūrā nogremdēto ķīmisko ieroču jautājumā.

2013. gada jūlijā Ārlietu ministrija organizēja starpresoru ekspertu sanāksmi par šo tematiku.

Ekspertu sanāksmes mērķis bija noskaidrot, vai Baltijas jūrā nogremdētie ķīmiskie ieroči negatīvi ietekmē vai varētu negatīvi ietekmēt Latvijas teritoriālos ūdeņus un vidi, kā arī vai un kā Latvijai būtu jāiesaistās problēmas risināšanā. Sanāksmes rezultātā tika secināts, ka Latvijā trūkst informācijas par iespējamām ķīmisko ieroču nogremdējuma vietām Latvijas teritoriālajos ūdeņos.

2014. gada augustā tika rīkota nākamā starpresoru ekspertu sanāksme, 2015. gada februārī – noslēdzošā sanāksme. Arī šajās sanāksmēs neizdevās gūt viennozīmīgu apliecinājumu tam, vai Baltijas jūrā nogremdētie ieroči varētu atrasties Latvijas teritoriālos ūdeņos. Ņemot vērā, ka nav pieejama viennozīmīga informācija par ķīmisko ieroču iespējamām nogremdējuma vietām Latvijas teritoriālajos ūdeņos, kā viena no iespējām turpmākai rīcībai tika minēta Valsts arhīvā pieejamās informācijas apzināšana un izvērtēšana.

Starpresoru ekspertu sanāksmēs piedalījās VARAM, Aizsardzības ministrijas, Zemkopības ministrijas, Valsts ugunsdzēsības un glābšanas dienesta, Satiksmes ministrijas, Ekonomikas ministrijas, Zemkopības ministrijas Pārtikas drošības, dzīvnieku veselības un vides zinātniskā institūta “BIOR”, VAS “Latvijas Jūras administrācija”, Valsts vides dienesta, Latvijas Hidroekoloģijas institūta, Jūras spēku flotiles Krasta apsardzes dienesta, Latvijas Universitātes un citu institūciju pārstāvji.

Ārlietu ministrijas rīkotajās starpresoru ekspertu sanāksmēs tika izteikti priekšlikumi, kā rast risinājumu, galvenokārt izmantojot dažādus starptautiskos fondus, lai piesaistītu finansējumu pētniecības darbiem. Cita starpā šie risinājumi bija jautājuma aktualizēšana jūras telpiskās plānošanas procesa ietvaros, finansējuma piesaistīšana NATO zinātniskās programmas ietvaros u.c. iespējamie risinājumi. Ārlietu ministrijai pieejamā informācija neliecina, ka kādu no minētajiem risinājumiem būtu izdevies veiksmīgi izmantot.

Atbilstoši likumam “Par Konvenciju par ķīmisko ieroču izstrādes, izgatavošanas, uzkrāšanas un pielietošanas aizliegumu un ķīmisko ieroču iznīcināšanu” (pieņemts 1996. gada 2. maijā) Ārlietu ministrijas (Stratēģiskas nozīmes preču kontroles komitejas) kompetencē ir Konvencijas par ķīmisko ieroču izstrādes, izgatavošanas, uzkrāšanas un pielietošanas aizliegumu un ķīmisko ieroču iznīcināšanu (turpmāk – Konvencija) saistību izpildes koordinēšana, savukārt nacionālā iestāde Latvijā Konvencijas izpratnē ir vides aizsardzības un reģionālās attīstības ministra pārraudzībā esošais Valsts vides dienests.

Ņemot vērā, ka Konvencija neparedz rīcību attiecībā uz ķīmiskajiem ieročiem, kas nogremdēti jūrā pirms 1985. gada, Ķīmisko ieroču aizlieguma organizācija nevar būt atbilstošākā starptautiskā organizācija Baltijas jūrā nogremdēto ķīmisko ieroču jautājuma risināšanai, jo Baltijas jūras gadījumā ķīmiskie ieroči ir nogremdēti pirms 1985. gada. Ķīmisko ieroču aizlieguma organizācija var kalpot vienīgi kā neformāls forums diskusijām ar citām dalībvalstīm un jautājuma starptautiskai aktualizēšanai.

Ņemot vērā, ka starpresoru ekspertu sanāksmēs nav izdevies gūt viennozīmīgu progresu šajā jautājumā, kā arī, saglabājoties jautājuma aktualitātei starptautiskos formātos un nepieciešamībai izstrādāt nacionālo nostāju šajā jautājumā, Ārlietu ministrija 2016. gada 28. janvārī nosūtīja vēstuli Nr.32/15-337 ar priekšlikumiem turpmākajai rīcībai. Kā iespējamā turpmākā rīcība tika piedāvāta jautājuma izklāstīšana Ministru kabinetā. Vēstulē arī tika piedāvāts noteikt VARAM kā koordinējošo iestādi Baltijas jūrā nogremdēto ķīmisko ieroču jautājumā, ņemot vērā šo ieroču iespējamo vides apdraudējumu, un tika lūgts apzināt iespējamos nogremdēto ķīmisko ieroču radītos vides riskus. Vēstule tika nosūtīta Aizsardzības ministrijai, Ekonomikas ministrijai, Satiksmes ministrijai, VARAM, Valsts vides dienestam, Zemkopības ministrijai, Jūras administrācijai, Latvijas Hidroekoloģijas institūtam, Jūras spēku flotiles Krasta apsardzes dienestam un Pārtikas drošības, dzīvnieku veselības un vides zinātniskajam institūtam “BIOR”.

Aizsardzības ministrija, Satiksmes ministrija, Ekonomikas ministrija, Zemkopības ministrija un Pārtikas drošības, dzīvnieku veselības un vides zinātniskais institūts “BIOR” izteica atbalstu Ārlietu ministrijas piedāvātajai turpmākajai rīcībai. Savukārt VARAM 2016. gada 18. februāra vēstulē Nr.18-1e/1296 iebilda pret VARAM noteikšanu par koordinējošo iestādi, paužot viedokli, ka šī loma būtu jāuzņemas Aizsardzības ministrijai vai Ārlietu ministrijai. Ņemot vērā ministriju dažādās nostājas par iespējamo koordinējošo – atbildīgo iestādi, 2016. gada 30. martā Ārlietu ministrija rīkoja starpministriju sanāksmi par iespējamo turpmāko rīcību Baltijas jūrā nogremdēto ķīmisko ieroču jautājumā, aicinot piedalīties Aizsardzības ministrijas un VARAM pārstāvjus.

Sanāksmē tika panākta vienošanās par turpmāko rīcību. Secinājumi par Baltijas jūrā nogremdēto ķīmisko ieroču ietekmi uz situāciju Latvijā varētu tikt izdarīti pēc HELCOM ekspertu grupas par bīstamu nogrimušu objektu vides riskiem (turpmāk – HELCOM SUBMERGED) ziņojuma par Baltijas jūrā nogremdēto bīstamo objektu, tajā skaitā ķīmisko ieroču, vides riskiem jeb potenciālo ietekmi uz Baltijas jūru un ieteicamo turpmāko rīcību publicēšanas. HELCOM SUBMERGED ziņojuma sagatavošanā tiks izmantots arī HELCOM MUNI ziņojums, kas ir līdz šim plašākais starptautiskais izvērtējums par Baltijas jūrā nogremdētajiem ķīmiskajiem ieročiem.

**Atbilstoši HELCOM SUBMERGED grupas darba plānam ziņojuma uzmetums varētu būt gaidāms 2018. gadā. Pēc tā publicēšanas VARAM veiks ziņojuma analīzi. Pamatojoties uz veikto analīzi un iegūtajiem secinājumiem, VARAM lems par turpmāko rīcību, tajā skaitā izskatot iespēju rīkot starpresoru ekspertu sanāksmi, lai apspriestu analīzes rezultātus un diskutētu par turpmāko rīcību, kā arī izvērtētu nepieciešamību ziņot par darba rezultātiem Ministru kabinetam.**

Ārlietu ministrs Edgars Rinkēvičs

Vīza: valsts sekretāra p.i. Inga Skujiņa

25.08.2016 9:14

1114

K.Zviedre

Bruņojuma kontroles nodaļas vecākā referente

ksenija.zviedre@mfa.gov.lv, 67016324